กรุงไทยเร่งแก้ระบบเอทีเอ็มล่ม
ลูกค้าโวยกรุงไทย เอทีเอ็ม-เน็ตแบงก์ล่ม ทำธุรกรรมไม่ได้ ธนาคารแจงปริมาณธุรกรรมท่วมท้น เร่งแก้ไขคืบหน้ากว่า 80%
30 พ.ย. 2558

ลูกค้าโวยกรุงไทย เอทีเอ็ม-เน็ตแบงก์ล่ม ทำธุรกรรมไม่ได้ ธนาคารแจงปริมาณธุรกรรมท่วมท้น เร่งแก้ไขคืบหน้ากว่า 80% 
เมื่อวันที่ 30 พ.ย. ระบบเอทีเอ็ม และเคทีบีเน็ตแบงก์ ของธนาคารกรุงไทยเกิดความขัดข้อง ทำให้ลูกค้าธนาคารที่ต้องการถอนเงินจากเอทีเอ็ม และทำธุรกรรมโอนเงินจ่ายบิลในเน็ตแบงก์ ไม่สามารถทำรายการได้ 
นางศิริพร นพวัฒนพงศ์ ผู้ช่วยกรรมการผู้จัดการใหญ่ ธนาคารกรุงไทย เปิดเผยว่า การขัดข้องดังกล่าวเกิดขึ้นตั้งแต่ช่วงก่อน 12.00 น. ซึ่งเบื้องต้นพบว่า มีปัญหาจากระบบงานหลัก (คอร์แบงก์กิ้ง) โดยขณะนี้กำลังตรวจสอบสาเหตุที่แท้จริงอยู่ 
อย่างไรก็ดี เมื่อเวลา 16.00 น. ธนาคารกรุงไทยแจ้งลูกค้าว่า สามารถให้บริการเคทีบี เน็ตแบงก์ ได้ตามปกติแล้ว ส่วนบริการเครื่องเอทีเอ็มนั้นสามารถทยอยเปิดให้บริการกว่า 80% แล้ว ในจุดที่มีผู้ใช้บริการจำนวนมาก เช่น ห้างสรรพสินค้า สถานที่ราชการ และพยายามเร่งแก้ไขให้ครบทั้งหมดโดยเร็ว 
ด้านนายทวี ธีระสุนทรวงศ์ รองกรรมการผู้จัดการ ธนาคารกสิกรไทย ชี้แจงกรณีลูกค้าบางรายทำธุรกรรมผ่านโมบายแบงก์กิ้งไม่ได้ เกิดจากความหน่วงของระบบจากปริมาณธุรกรรมช่วงปลายเดือนที่มีมากกว่าปกติ ไม่ได้มีปัญหาที่คอร์แบงก์กิ้งหรือระบบไอที แต่เป็นบางจังหวะซึ่งลูกค้าอาจต้องรอสักพักก่อนลองเข้าระบบใหม่อีกครั้ง